Regionsudvalgets udtalelse om "Kommissionens forslag til Europa-Parlamentets og Rådets direktiv om interoperabilitet i det transeuropæiske jernbanesystem for konventionelle tog"

(2000/C 317/07)

REGIONSUDVALGET har -

under henvisning til Kommissionens meddelelse til Rådet og Europa-Parlamentet om integrering af konventionelle jernbanesystemer og forslag til Europa-Parlamentets og Rådets direktiv om interoperabilitet i det transeuropæiske jernbanesystem for konventionelle tog [KOM(1999) 617 endelig udg. - 1999/0252 (COD)](1),

under henvisning til Rådets beslutning af 17. februar 2000 om i henhold til EF-traktatens artikel 265, stk. 1, og artikel 156 at anmode om Regionsudvalgets udtalelse,

under henvisning til Regionsudvalgets formands beslutning af 17. februar 2000 om at henvise det forberedende arbejde til Underudvalg 3 "Europæiske Net, Transport, Informationssamfundet",

under henvisning til Regionsudvalgets udtalelse fra marts 1998 om "Transeuropæiske hurtigruter for godstog" (CdR 346/97 fin)(2),

under henvisning til Regionsudvalgets udtalelse fra marts 1999 om "Intermodalitet og intermodal godstransport i Den Europæiske Union" (CdR 398/98 fin)(3),

under henvisning til Regionsudvalgets udtalelse fra marts 1999 om "Udvikling af borgernes transportnet: Hvorfor det er vigtigt med en god lokal og regional personbefordring, og hvordan Europa-Kommissionen bidrager hertil" (CdR 436/98 fin)(4),

under henvisning til forslaget til udtalelse (CdR 94/2000 rev. 1), som Underudvalg 3 vedtog den 4. maj 2000 med Marcello Panettoni (præsident for de italienske provinsers forening, I/PSE) som ordfører,

og ud fra følgende betragtninger:

Rådets direktiv 91/440/EØF indførte som det første "Adgangsretten til jernbaneinfrastrukturer" i fællesskabsretten,

direktiv 95/18/EF og 95/19/EF gav en detaljeret beskrivelse af kravene til de virksomheder, der ønsker at opnå licenser, opkræve infrastrukturafgifter og tildele jernbaneinfrastrukturkapacitet,

direktiv 96/48/EF indførte regler om interoperabilitet i det transeuropæiske jernbanesystem for højhastighedstog,

Kommissionens tre forslag til Rådets direktiver ("jernbanepakken" - KOM(1998) 480 endelig udg.) har til formål at fuldstændiggøre EU's retlige ramme på dette område og bane vejen for en mere effektiv udnyttelse af jernbaneinfrastrukturen,

problemet med godstransport ad landevej inden for EU giver de lokale og regionale myndigheder store indirekte omkostninger i form af overbelastede vejnet, forurening og trafikulykker -

på den 34. plenarforsamling, den 14.-15. juni 2000 (mødet den 14. juni), vedtaget følgende udtalelse.

Regionsudvalget:

1. mener, at subsidiaritetsprincippet bør overholdes fuldt ud;

2. mener, at de foreslåede foranstaltninger og aktioner vil fremme en kvalitativ og kvantitativ forbedring af dækningen af borgernes og de lokale virksomheders behov;

3. mener, at den frie konkurrence, der garanteres inden for EU, og som for øjeblikket ikke findes inden for denne transportform, afhænger af en passende løsning på den konstant stigende varetransport, fordi denne af hensyn til socioøkonomisk og miljømæssig bæredygtighed ikke udelukkende bør satse på landevejstransporten, men sigte mod en effektiv og afbalanceret udnyttelse af den eksisterende kapacitet i hele det europæiske transportsystem og fremme anvendelsen af alle transportformer ud fra en intermodal synsvinkel;

4. mener, at foranstaltningerne i direktivforslaget og aktionerne i programmet falder i tråd med EU's overordnede politik (hvidbog 1998), der går i retning af en bedre fordeling mellem de forskellige transportformer og indeholder tiltag, der fremmer anvendelsen af mere miljøvenlige transportformer med mindre energiforbrug og færre eksterne omkostninger;

5. anerkender, at interoperabilitet i det transeuropæiske jernbanesystem spiller en vigtig strategisk rolle for en reduktion af landevejstransportens andel af godstransporten;

6. bifalder derfor Kommissionens meddelelse og direktivforslag, der udgør et yderligere skridt i den rigtige retning;

7. anerkender vigtigheden af meddelelsens og direktivforslagets tre målsætninger:

a) at forbedre tilrettelæggelsen af international jernbanefart, navnlig godstransport;

b) at fremme de konventionelle jernbanenets interoperabilitet, dvs. deres kapacitet for uafbrudt jernbanekørsel tværs over grænserne;

c) at skabe et indre marked for jernbaneudstyr;

8. understreger, at jernbanetransporten i almindelighed og godstransporten i særdeleshed spiller en afgørende rolle for den europæiske integration, den økonomiske og sociale udvikling i regionerne, herunder især i grænseregionerne, og for en forbedring af livskvaliteten og miljøet;

9. er helt enig i tanken om, at man omgående bør forsøge at forbedre tjenesterne og tilrettelæggelsen heraf, da det er afgørende for overhovedet at kunne forbedre infrastrukturerne;

10. mener, at de anførte foranstaltninger allerede på kort sigt kan føre til en kvalitativ forbedring af tjenesterne og dermed til en øget konkurrenceevne, og at de følgelig bør kunne bidrage til regionernes udvikling;

11. slår fast, at det konventionelle transeuropæiske jernbanesystem også omfatter tredjelande, og går ind for, at interoperabiliteten med systemerne i disse stater bibeholdes eller videreudvikles;

12. anser de planlagte tiltag til i ovennævnte øjemed at harmonisere de forskellige jernbanesystemers teknologiske løsninger og informationssystemer for at være effektive;

13. mener endvidere, at disse informationssystemer for at fremme konkurrencen og intermodaliteten samtidig bør omfatte andre transportformer;

14. er enig med Kommissionen i, at der i betragtning af den betydelige finansielle forpligtelse, der kræves for at nå det endelige mål, er behov for at vurdere fordelene ved de enkelte foranstaltninger ved hjælp af særlige forudgående costbenefitanalyser og at løse problemerne, efterhånden som de opstår;

15. anser det for nødvendigt at forpligte Kommissionen til - i forbindelse med forsøgene på at øge konkurrencen mellem transportmåderne - at vurdere fordelene og ulemperne ved muligheden for at internalisere de samfundsmæssige omkostninger og foretage eventuelle tilpasninger;

16. understreger, at de lokale og regionale myndigheder spiller en vigtig rolle i planlægningen og gennemførelsen af de aktioner, der er forbundne med opnåelse af målene, og som vedrører sektorpolitikkens følger for den integrerede territorialudvikling;

17. mener, at der bør ske en løbende overvågning af fordelene for de enkelte regioner med henblik på at reducere de regionale udviklingsforskelle;

18. mener, at forfølgelsen af disse målsætninger - i hvert fald på længere sigt - vil gøre det muligt at mindske bekymringerne for transportens negative følgevirkninger, da transporten ikke udelukkende bør opfattes som en nedbrydende faktor, men også, og først og fremmest, som en grundlæggende udviklingsfaktor;

19. opfordrer Rådet og Kommissionen til at tage hensyn til ovenstående betragtninger.

Bruxelles, den 14. juni 2000.

Jos Chabert

Formand for

Regionsudvalget

(1) EFT C 89 E af 28.3.2000, s. 11.

(2) EFT C 180 af 11.6.1998, s. 17.

(3) EFT C 198 af 14.7.1999, s. 21.

(4) EFT C 198 af 14.7.1999, s. 8.